## L’Institut Valencià de Cultura inicia la VII Residència d’Estudiants de Cinema Jove

*** Esta trobada formativa se celebra durant tota la setmana en el Col·legi Major Rector Peset de la Universitat de València
* Deu futurs cineastes presenten sis projectes de curtmetratges als cineastes Gabi Ochoa, Begoña Soler i Emilio Martí**

El festival Cinema Jove, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura, celebra la VII edició de la Residència d’Estudiants durant tota esta setmana en el Col·legi Major Rector Peset de la Universitat de València.

Deu futurs cineastes, estudiants universitaris i de centres formatius que van ser premiats en la recent edició de la Trobada Audiovisual de Cinema Jove, estan passant una setmana a València per a presentar sis projectes de curtmetratges, tutoritzats pels cineastes Gabi Ochoa, Begoña Soler i Emilio Martí.

Els residents són Alberto B. Pacheco, Diego Aramburu-Zabala, Ángel Villahermosa, Rebecca Carty, Marcos Rodríguez, Pablo Pagán, Pau Segura, Roberta Chávez, Jéssica M. Carrillo i Sil Mares, que procedixen de València, Lleó, Cantàbria, Madrid, Barcelona, Bolívia, Mèxic i el Perú.

Els projectes de curtmetratge seran analitzats en diverses sessions per estos cineastes amb l’objectiu que els seus guions prenguen forma, desenrotllen un pla de producció, dissenyen el tractament dels personatges, replantegen la planificació narrativa i plantegen les seues possibilitats de distribució.

Com a conclusió, el dissabte 7 de setembre tindrà lloc el ‘*pitch* formatiu’ o la presentació dels seus projectes a productors i directors professionals, en un primer contacte amb la indústria cinematogràfica.

Fecha: 05/09/2024